<classify> WAZIRI Mkuu, Kassim Majaliwa amezitaka bodi za mazao nchini kujisajili kwenye alama za msimbomilia inayosimamiwa na GS1 Tanzania kwa lengo la wakulima kunufaika na uuzwaji wa bidhaa hizo nje ya nchi.Bodi hizo ni za mazao ya chai, korosho, kahawa, pamba na sukari. Waziri Mkuu Majaliwa alisema hayo kwenye hotuba yake juzi jijini Dar es Salaam wakati akifungua Mkutano wa Saba wa Wadau wa Msimbomilia ulioendana sambamba na uzinduzi wa siku maalumu ya Waziri Mkuu na Msimbomilia ambayo itakuwa ikiwakutanisha wazalishaji nchini kujadiliana maendeleo ya viwanda.Alisema bodi za mazao zinapaswa kutambua nafasi ya msimbomilia katika kukuza uchumi wa nchi huku akisisitiza kuwa kutokana na kuwa alama hiyo ndio njia pekee ya kirahisi inayoweza kuzitambulisha bidhaa zinazotengenezwa nchini kimataifa.Alisema kukosekana kwa alama hizo kwenye bidhaa za hapa nchini kunarudisha nyuma maendeleo ya wakulima na wazalishaji wengine wakubwa hata kwenye soko la kimataifa na la ndani bidhaa zinashushwa thamani halisi.Aliagiza wizara zinazohusika moja kwa moja na wafanyabiashara ambazo ni Kilimo, Ardhi, Nyumba na Maendeleo ya Makazi, Mambo ya Ndani ya Nchi, Viwanda na Biashara, Ofisi ya Rais Tawala za Mikoa na Serikali za Mitaa Tamisemi kukutana na Kampuni ya GSI. Alisema, mawaziri, makatibu wakuu na viongozi wengine wakuu kwenye wizara hizo wanapaswa kuelimishwa kwa undani zaidi kuhusu faida ya matumizi ya alama hizo ili nao wawasaidie wadau wa shughuli za wizara zao.Aliwataka wakulima na wazalishaji wengine kuongeza ufanisi kwenye kufungasha bidhaa zao ili zivutie wanunuzi wa ndani na wa nje na mwisho wa siku kuongeza kipato. Waziri Mkuu alionesha wazi kukerwa na watu wanaopenda kununua na kutumia bidhaa za nje ambazo hata nchini zinapatikana huku akiwataka kuzitambua bidhaa za ndani na kuzitumia kwa kuangalia zile zilizo na alama ya msimbomilia namba 620.Naye Ofisa Mtendaji Mkuu wa Kampuni ya Utengenezaji na Uzalishaji wa Barafu zinazotumiwa na mashirika ya ndege ya nje ya nchi iitwayo Mlako, Joseph Mlay aliwataka wazalishaji nchini kujiimarisha zaidi katika ufungashaji na uhifadhi wa bidhaa zao ili kujiongezea soko zaidi.Kampuni yangu inauza barafu kwa mashirika yote ya ndege yanayokuja hapa nchini na kikubwa ni kutokana na ufanisi katika uzalishaji, uuzaji na ufungashaji na hiyo ndio siri ya mafanikio. Sasa hii ya kuwa na alama ya msimbomilia ndio imetusaidia kujulikana zaidi wazalishaji wa kitanzania, alisema Mlay. Mtendaji Mkuu wa GS1, Fatma Kange alisema mkutano huo utachagua viongozi 13 watakaoongoza kwa miaka mitatu.  <topic>: KITAIFA 